সিপিআইএম থেকে সদ্য-বহিষ্কৃত রাজ্যসভার সাংসদ ঋতব্রত বন্দ্যোপাধ্যায়কে নোটিশ পাঠাল সিআইডি। ভবানী ভবনে হাজিরার নির্দেশ দেওয়া হল তাঁকে।  
মঙ্গলবার বালুরঘাট থানায় অভিযোগ দায়ের করা হয়। আজ অভিযোগকারী তরুণীর মেডিক্যাল টেস্ট হয়।  প্রসঙ্গত, কয়েক দিন ধরেই ঋতব্রত ও বালুরঘাটের তরুণীকে নিয়ে উত্তাল মিডিয়া। বর্তমানে নেদারল্যান্ডসে কর্মরতা পেশায় সফটওয়ার ইঞ্জিনিয়ার অভিযোগ আনেন, ঋতব্রত তাঁকে বিয়ের প্রতিশ্রুতি দিয়ে তাঁর সঙ্গে একাধিক বার সহবাস করেছেন। 
জানা যায়, টুইটারে তাঁদের প্রথম সাক্ষাৎ। তার পর সামনাসামনি দেখা। ক্রমে সম্পর্ক গড়ায় গভীরে। ধীরে ধীরে তা গড়ায় শরীরী সম্পর্ক পর্যন্ত। তরুণীর অভিযোগ, মুখ বন্ধ রাখার জন্য আড়াই লক্ষ টাকা পর্যন্ত ওই তরুণীর অ্যাকাউন্টে পাঠিয়ে দেন ঋতব্রত। 
পাশাপাশি, ঋতব্রত’র বিরুদ্ধে তাঁকে হুমকি দেওয়ার অভিযোগও করেন ওই তরুণী। জানান, ঋতব্রত ফোন ব্লক করে রাখায় তাঁর সঙ্গে যোগাযোগ করা যায়নি। কিন্তু ঋতব্রত’র বান্ধবী ফোন করে হুমকি দিয়েছেন তাঁকে। এমনকী, তাঁকে খুনও করা হতে পারে বলে জানিয়েছেন তিনি। 
মুখ্যমন্ত্রীর কাছে সব জানিয়ে ই-মেল করেছেন ওই তরুণী। তবে ঋতব্রত তাঁর বিরুদ্ধে ওঠা সব অভিযোগ অস্বীকার করেছেন। এখন দেখার সিআইডির সঙ্গে তাঁর সাক্ষাৎ থেকে ঘটনা কোন দিকে মোড় নেয়।